નાસાએ મોકલેલા ઈનસાઈટ લેન્ડર માટે મંગળ ગ્રહ પર પહોંચીને ત્યાં ઉતરાણ કરવું એ લખવા જેટલું સરળ જરા પણ નહોતું. ઈનસાઈટ પ્રોજેક્ટ મેનેજર ટોમ હોફમેને આ અંગે જાણકારી આપતાં કહ્યું હતું કે ઈનસાઈટે મંગળના વાતાવરણમાં પ્રતિ કલાકે ૧૯,૮૦૦ કિમીની ઝડપે પ્રવેશ કર્યો હતો. આ ઝડપે મંગળ ગ્રહની સપાટી પર આવવું ઈનસાઈટ માટે ઘણી કઠિન સ્થિતિ સમાન હતું. તેમણે કહ્યું હતું, જો કે છતાં પણ આ સ્થિતિમાં અમે ઈનસાઈટને સફળતાપૂર્વક મંગળ ગ્રહની ભૂમિ પર ઉતારવામાં સફળ રહ્યા. ઈનસાઈટને મંગળની જમીન સુધી પહોંચવામાં સાડા છ મિનિટ લાગી હતી. ઈનસાઈટ પર સોલાર પેનલો છે તેથી તે આપોઆપ સૂર્યના પ્રકાશથી રિચાર્જ થશે.